**Christine Teusch** (1888-1968) var en tysk lærer og politiker (Zentrum og CDU). Hun var fra 1947 til 1954 kultusminister Nordrhein-Westfalen. Dermed ble hun den første kvinnelige minister i noen regjering, delstatsregjeringer inkludert, i Forbundsrepublikken Tyskland.

Hun ble født inn i en veletablert og velstående kjøpmannsfamilie i Köln. Etter tvillingsøstrene kom deres bror Josef til verden i 1893. Familien levde strengt katolsk og var preget av den pågående *kulturkampf.* Hennes far eide en bandasjefabrikk i arbeiderkvarteret Köln-Ehrenfeld, men omkom under en brannulykke i Paris i 1902. Christine bodde sammen med sin tvillingsøster Käthe, med bare korte avbrekk i Schirmerstrasse 29 i Köln-Ehrenfeldt, helt til sin død. Hun ble ugift og barnløs.

Begge søstrene utdannet seg til lærere, og var dessuten blant de første kvinner i landet som kvalifiserte seg til å ta rektorstilling. Søsteren Käthe fortsatte som lærer helt til hun ble pensjonert.

Cathrine Teusch hadde tett forbindelse med den katolske kvinnebevegelsen, og ble i 1915 leder av den katolske kvinnelige lærerforening i Köln. Fra 1923 til 1965 var hun leder av det tyske nasjonalforbund for katolske foreninger til beskyttelse av unge piker (Deutsche Nationalverbands der Katholische Mädchenschutzvereine) og bidro i den forbindelse til å profesjonalisere den katolske sosialhjelpen.

Teusch arbeidet som lærer inntil 1917, da hun tok ansettelse i en avdeling for kvinnearbeid (Frauenarbeitsnebenstelle) i Essen og fikk ansvaret for å kontrollere arbeidet i Krupp-fabrikkene og å bedre kvinnenes arbeidsplasser i rustningsindustrien generelt.

I 1918 ble hun medlem av det konservative partiet Zentrum. Hun ble innvalgt til Riksdagen i 1919, og satt der som medlem til 1933. I Riksdagen var hun medlem av sosialkomiteen og ble dessuten sekretær i Riksdagens presidentskap. Hun ble regnet å tilhøre venstresiden i Zentrum, der hennes nærmeste allierte var Joseph Wirth (1879–1956) og Wilhelm Marx (1863–1946).

I 1933 ble Teusch igjen lærer, men gikk i 1936 frivillig i førtidspensjon. Hennes engasjement i det katolske foreningsliv førte til at hun gjentatte ganger ble avhørt av Gestapo. Mot krigens slutt ble hun satt i «beskyttende internering» («Schutzhaft») i Neheim-Hüsten.

Etter andre verdenskrig ble hun straks med i arbeidet for å gjenreise det tyske samfunnet og demokratiet. Ubelastede og erfarne politikere var mangelvare, og «Weimar-kvinnene» var særlig populære hos okkupasjonsmaktene.

Tilbake i Köln deltok hun i etableringen av CDU, og gikk inn ledelsen på stadig høyere nivå. Hun var fra 1945 til 1947 medlem av Köln Stadtverordnetenversammlung (bystyret) og dessuten medlem av den første landdagen i Nordrhein-Westfalen, der hun fra 1946 var leder av kulturkomiteen. Med støtte fra ministerpresident Karl Arnold ble hun i 1947 valgt til kultusminister, som den første kvinnelige minister i Forbundsrepublikken Tyskland, og sto i stillingen til 1954.

Referanser
----------

1. 1 2 3 4  Zehender, Kathrin (27. oktober 2015). «Christine Teusch». *Geschichte der CDU* **(engelsk)**. CDU. Besøkt 13. oktober 2023.
2. 1 2 3 4  Zehender, Kathrine. «Teusch, Christine - Deutsche Biographie». *www.deutsche-biographie.de* **(tysk)**. Besøkt 13. oktober 2023.